KIRJALLINEN KYSYMYS E-3145/02 esittäjä(t): Theresa Zabell (PPE-DE) komissiolle. Matkapuhelinoperaattoreiden verkkovioista johtuvat puhelinkatkokset ja laskutus.



Virallinen lehti nro 155 E , 03/07/2003 s. 0096 - 0097



KIRJALLINEN KYSYMYS E-3145/02 esittäjä(t): Theresa Zabell (PPE-DE) komissiolle (4. marraskuuta 2002) Aihe: Matkapuhelinoperaattoreiden verkkovioista johtuvat puhelinkatkokset ja laskutus Kaikki EU:n kansalaiset kärsivät päivittäin siitä, että käyttäjien välinen puhelinyhteys katkeaa kentän puutteen tai liiallisten antennien takia. Tämän vuoksi numero on valittava uudelleen ja jatkettava tutuksi käyneellä fraasilla anteeksi, mutta puhelu katkesi . On luonnollisesti epämukavaa käydä puhelinkeskustelu erissä, mutta asialla on lisäksi vakava seuraus, nimittäin puhelusta aiheutuvat kustannukset. Toisin sanoen kolmen minuutin keskeytymättömästä puhelusta muodostuvassa laskussa on 180 sekuntia käytettyä puheaikaa sekä puhelun soittamisesta aiheutuva kertamaksu. Keskeytyneiden puheluiden tapauksessa puhelun soittamisesta aiheutuvat kertamaksut voivat ylittää käytettyjä sekunteja vastaavat kustannukset. Tällaiset operaattoreiden virheet on helppo tarkistaa kuukausittain saatavasta laskusta. Kun kolmen peräkkäisen minuutin aikana on puhuttu kolme peräkkäistä puhelua, tulee mieleen, että on kysymys puhelinyhtiön viasta eikä käyttäjän halusta puhua erissä jännityksen lisäämiseksi. Olen tiedustellut asiaa puhelinoperaattoreilta, ja he ovat ilmoittaneet minulle, että aikaisemmin käyttäjää kunnioitettiin eikä puhelusta aiheutuvaa kertamaksua veloitettu, kun samaan numeroon soitettiin peräkkäin, koska puhelujen oletettiin johtuvan virheellisestä verkon toiminnasta. Nykyään kentän hyvästä kattavuudesta johtuen kaikki veloitetaan. Yllättyy, jos viitsii vaivautua laskemaan virheiden lukumäärän kuukausittain tulevasta laskusta. Onko mahdollista harmonisoida puhelinoperaattoreiden toimintaa EU:ssa siten, että valvotaan, että matkapuhelimen käyttäjä ei joudu maksamaan kentän puutteellisesta toiminnasta ja että operaattorit lopettavat puhelun kertamaksun perimisen soitettaessa samaan numeroon peräkkäisten minuuttien aikana? Erkki Liikasen komission puolesta antama vastaus (11. joulukuuta 2002) Matkapuhelinverkkojen vikojen vuoksi samaan numeroon soitettujen toistuvien puhelujen laskutuskohtelusta ei ole erityissäännöksiä yhteisön nykyisessä telealan sääntelyjärjestelmässä tai yhteisön uudessa sähköisen viestinnän sääntelyjärjestelmässä, jota jäsenvaltioiden on määrä soveltaa 25. heinäkuuta 2003 alkaen. Todennäköisesti tätä alaa koskevat kansallisella tasolla mahdollisesti annettavat säännökset olisivat kuitenkin erityisesti viestintäalaa koskevia kuluttajansuojasääntöjä, jotka voitaisiin asettaa yleisen valtuutuksen ehdoiksi sillä edellytyksellä, että ne ovat objektiivisesti perusteltuja ja oikeasuhteisia(1). Kansallisilla sääntelyviranomaisilla on uudessa sääntelyjärjestelmässä myös mahdollisuus sisällyttää matkapuhelinverkon viat asianomaisille operaattoreille määräämiinsä palvelun laatua mittaaviin muuttujiin(2), vaikka tämä ei suoranaisesti vaikutakaan katkenneiden puhelujen laskutukseen. Komissio haluaa huomauttaa, että vaikka katkenneet puhelut voivat monessa tapauksessa johtua verkkovioista, joista matkapuhelinoperaattoreiden voidaan oikeutetusti katsoa olevan vastuussa, on myös muita tilanteita, joissa puhelut voivat katketa operaattorista johtumattomista syistä, esimerkiksi siksi, että soittaja siirtyy rakennukseen tai rakennelmaan, jota matkapuhelinsignaali ei pysty läpäisemään. Matkapuhelinoperaattorit eivät ole lain mukaan velvollisia takaamaan täysin kattavaa peittoa kaikissa paikoissa ja kaikissa olosuhteissa, vaikkakin niin palvelujen luotettavuuden ja laadun kuin veloituskäytäntöjenkin tulisi olla operaattoreiden kilpailustrategian tärkeitä osa-alueita. Komissio katsoo kuitenkin, että kysymys olisi aiheellista ottaa keskusteltavaksi jäsenvaltioiden kanssa yhteisön uuden sääntelyjärjestelmän mukaisesti perustetussa viestintäkomiteassa(3). Komissio raportoi sitten Euroopan parlamentille tämän keskustelun tuloksista kyseisen komitean menettelyistä sovittujen järjestelyjen mukaisesti. (1) Katso esimerkiksi nykyiseen sääntelyjärjestelmään kuuluvan telepalvelualan yleisten valtuutusten ja yksittäisten toimilupien yhteisistä puitteista 10. huhtikuuta 1997 annetun Euroopan parlamentin ja neuvoston direktiivin 97/13/EY (toimilupadirektiivin) liitteen 3 kohdan 1 alakohta (EYVL L 117, 7.5.1997) sekä uuteen sääntelyjärjestelmään kuuluvan sähköisiä viestintäverkkoja ja -palveluja koskevista valtuutuksista 7. maaliskuuta 2002 annetun Euroopan parlamentin ja neuvoston direktiivin 2002/20/EY (valtuutusdirektiivin) liitteen A kohdan 8 alakohta (EYVL L 108, 24.4.2002). (2) Katso yleispalvelusta ja käyttäjien oikeuksista sähköisten viestintäverkkojen ja -palvelujen alalla 7. päivänä maaliskuuta 2002 annetun Euroopan parlamentin ja neuvoston direktiivin 2002/22/EY (yleispalveludirektiivin) 22 artiklan 2 kohta (EYVL L 108, 24.4.2002). (3) Katso sähköisten viestintäverkkojen ja -palvelujen yhteisestä sääntelyjärjestelmästä 7. maaliskuuta 2002 annetun Euroopan parlamentin ja neuvoston direktiivin (puitedirektiivin) 22 artikla (EYVL L 108, 24.4.2002).